Humboldt-straumurinn

Humboldt-straumurinn eða Perústraumurinn er kaldur saltlítill hafstraumur sem streymir í norður eftir vesturströnd Suður-Ameríku frá suðurenda Síle að norðurhluta Perú. Hann nær allt að þúsund kílómetra frá ströndinni. Hann skapar mikið uppstreymi næringarefna frá botninum og er þannig undirstaða lífríkis í hafinu á stóru svæði. Straumurinn dregur nafn sitt af prússneska náttúrufræðingnum Alexander von Humboldt.

Humboldt-straumurinn kælir strendur Síle, Perú og Ekvador. Hann ber líka ábyrgð á þurrkum í Atacama-eyðimörkinni í Norður-Síle, í Suður-Ekvador og strandhéruðum Perú þar sem kæling loftsins dregur úr úrkomu. 

Flokkur:Kyrrahaf
Flokkur:Landafræði Síle
Flokkur:Landafræði Ekvador
Flokkur:Landafræði Perú
Flokkur:Hafstraumar